**Yem Ibrahim** dilahirkan sebagai **Ibrahim bin Jaafar** atau lebih dikenali sebagai **Pak Yem** atau **Yem Jaafar** (1904 – 9 Ogos 1968) merupakan seorang pelakon filem melayu malaysia sekitar 40an sampai 60an.

Kehidupan awal
--------------

Pak Yem atau nama sebenarnya Ibrahim bin Jaafar dilahirkan pada tahun 1904 di Sumatera. Bapanya berasal dari Siak, Sumatera manakala datuknya pula berasal dari Jawa. Pak Yem mula melibatkan diri dalam dunia bangsawan sejak berusia 10 tahun lagi dengan Bangsawan Indera Permata yang mengelilingi Indonesia. Beliau mempunyai banyak pengalaman berlakon dengan sandiwara filem sebelum dan sesudah perang. Selain dari berlakon, Pak Yem juga boleh menyanyi dengan baik. Beliau juga memiliki kumpulan bangsawannya sendiri yang dikenali sebagai Bangsawan Grand Noran Opera.

Kerjaya
-------

Pak Yem mula melibatkan diri dalam dunia perfileman itu sekitar tahun 1940an dengan filem pertamanya, Mutiara keluaran Shaw Brothers. Setelah itu beliau mula berlakon dalam beberapa buah filem lain di perusahan seperti Bermadu, Hanchor Hati, Terang Bukan Di Malaya dan Mata Hantu. Kesemua filem-filem ini telah diterbitkan sebelum perang jepun. Apabila sahaja peperangan mula meletus, beliau telah berehat dari dunia filem dan kembali semula ke pentas bangsawan.

Pak Yem kembali semula berlakon dalam filem Berdosa pada tahun 1951 keluaran Shaw Brothers. Dua tahun kemudiannya, beliau telah berhijrah ke syarikat perfileman Cathay Keris Film Productions dan membintangi banyak filem-filem terkenal seperti Sultan Mahmud Mangkat Dijulang, Hang Jebat, Sri Mersing, Badang, Jalak Lenteng dan banyak lagi.

Pak Yem bukan sahaja berbakat dalam bidang lakonan, malah beliau juga pandai menjahit. Dalam filem Raden Mas (1959) beliau telah ditugaskan untuk menjahit baju-baju melayu dahulu kala serta menyiapkan beberapa perkakas perang seperti tombak, lembing, keris dan parang.

Selepas beelakon dalam filem terakhirnya Mata Hati di Cathay Keris, Pak Yem telah berhijrah ke Malaysia dan mengikat kontrak dengan Studio Merdeka. Disinilah beliau telah berlakon dalam beberapa buah filem arahan Allahyarham Tan Sri P. Ramlee seperti Sabarudin Tukang Kasut, Gadis Langkawi, Do Re Mi, Nasib Do Re Mi, dan Anak Bapak.

Filem terakhir lakonannya adalah Gerimis (1968) lakonan bersama P. Ramlee, AR Tompel, Idris Hashim, Noran Nordin, Ruminah Sidek, dan seorang pelakon india Nona Chandra Shamugam.

Sepanjang penglibatannya dalam dunia filem, beliau telah berlakon lebih daripada 54 buah filem kesemuanya. Pak Yem pernah mendirikan rumah tangga sebanyak dua kali. Kali pertama adalah dengan Mak Cina Penang dan yang kedua adalah dengan Seniwati Minah Mohd atau terkenal dengan nama Minah Ketot. Kemana tumpahnya kuah jika tidak ke nasi begitulah juga dengan anak-anaknya yang mana 3 orang anaknya iaitu Bibi Yem, Norsiah Yem dan Abu Bakar Yem turut terlibat dalam dunia filem. Malah cucu-cucunya juga turut mewarisi bakat seni keluarga ini iaitu Ebby Saiful iatu seorang penyanyi dan pelakon yang cukup terkenal di Malaysia.

Eddy Nor Ali iaitu seorang penyanyi kanak-kanak sekitar era 1970-an dan Aiddie Ali yang cukup terkenal dengan lakonannya dengan watak di filem Satay (1958).

Kematian
--------

Pak Yem telah meninggal dunia pada 9 Ogos 1968 di usia 64 tahun. Jenazahnya telah disemadikan di Tanah Perkuburan Islam Jalan Ampang, Kuala Lumpur.

Rujukan
-------

1. ↑  "Ibrahim(Yem) Bin Jaafar". *geni\_family\_tree*. 2021-05-06. Dicapai pada 2024-03-30.
2. ↑  *Yem Ibrahim - Doktor Do Re Mi*, dicapai pada 2024-03-30